मकै जोनमा मकैको उत्पादन बढ्यो
झापामा  प्रधानमन्त्री कृषि आधुनिकीकरण परियोजना अन्तर्गत मकै जोन कार्यक्रम सुरु भएपछि मकैको उत्पादनमा वृद्धि भएको छ । गत वर्ष मकैको उत्पादनमा वृद्धि भएको पाइएको हो ।
विष्णुप्रसाद पोखरेलदमक, साउन १ गते । झापामा  प्रधानमन्त्री कृषि आधुनिकीकरण परियोजना अन्तर्गत मकै जोन कार्यक्रम सुरु भएपछि मकैको उत्पादनमा वृद्धि भएको छ । गतवर्ष मकैको उत्पादनमा वृद्धि भएको पाइएको हो ।परियोजना कार्यान्वयन एकाइ झापाका प्रमुख रवीन्द्र सुवेदीका अनुसार प्रविधिमा आधारित रहेर हाइब्रिड जातका मकै लगाउने किसानहरुको सङ्ख्या बढ्दै जाँदा उत्पादन पनि बढ्न थालेको हो । झापा गाउँपालिका र कन्काइ नगरपालिका ५ सय हेक्टर जमिनमा मकै जोन कार्यक्रम लागु भएको छ ।सुवेदीका अनुसार मकैको उत्पादन र उत्पादकत्व दुवै बढेको छ । ५ सय हेक्टर जमिनमा ४ हजार २० मेट्रिक टन मकै उत्पादन भएको छ । यो वर्ष २ दशमलव ४२ प्रतिसतले मकैको उत्पादन बढेको छ, सुवेदीले भन्नुभयो । मकैको उत्पादकत्व ८ दशमलव ०४ प्रतिशत पुगेको पनि उहाँले जानकारी दिनुभयो । अघिल्लो वर्ष उत्पादकत्व ७ दशमलव ८५ प्रतिशत मात्र थियो । मकै जोनमा उत्पादन लागत घटाउँदै उत्पादन बढाउनका लागि उन्नत जातका मकैको बीउ उपलब्ध गराउने, यान्त्रीकरणमा सहयोग गर्ने, बजारीकरणका लागि आवश्यक पहल गर्ने कार्यक्रमहरू रहेको सुवेदीको भनाइ छ । मकै सुकाउने ड्रायर पनि किसानहरूले पाएका छन् ।आधुनिक तवरले अर्थात् ट्याक्टरको पछाडि सिड ड्रिलको सहायताले किसानहरूले मकै रोप्न थालेका छन् । परियोजनाका सूचना अधिकारी एवं प्रविधि सहायक रविन निरौलाका अनुसार मकै रोप्ने मेशिन सिड ड्रिलले एउटै परिमाणमा मल हाल्नेदेखि लिएर मकै खसाउने गर्दछ । यसले लागत मूल्य घटाउने र समयको पनि बचत गर्नाले किसानहरू आकर्षित छन्, उहाँले भन्नुभयो । मकैको ब्यवसायीक खेती गर्ने कृषि सहकारी संस्था तथा कृषि समूहहरूलाई लक्षित गरेर परियोजनाले मकै रोप्नका लागि ट्याक्टर र मेशिनहरू उपलब्ध गराएको छ । परियोजना मार्फत सरकारले प्रविधि र बीउमा निरन्तर किसानलाई सहयोग गर्दै आएको छ ।